Document ID: 32006L0014

ΟΔΗΓΊΑ 2006/14/ΕΚ ΤΗΣ ΕΠΙΤΡΟΠΉΣ
της 6ης Φεβρουαρίου 2006
για την τροποποίηση του παραρτήματος ΙV της οδηγίας 2000/29/ΕΚ του Συμβουλίου περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 14 δεύτερο εδάφιο στοιχείο δ),
Εκτιμώντας τα ακόλουθα:
(1)
Το διεθνές πρότυπο για τα φυτοϋγειονομικά μέτρα αριθ. 15 του Οργανισμού Τροφίμων και Γεωργίας (FAO) σχετικά με τις «Κατευθυντήριες γραμμές για προδιαγραφές υλικών για ξύλινες συσκευασίες στο διεθνές εμπόριο» εγκρίθηκε τον Μάρτιο του 2002 από την τέταρτη προσωρινή επιτροπή για τα φυτοϋγειονομικά μέτρα (ICPM). Οι σχετικές διατάξεις της οδηγίας 2000/29/ΕΚ ευθυγραμμίστηκαν με τις εν λόγω κατευθυντήριες γραμμές με την οδηγία 2004/102/ΕΚ της Επιτροπής, της 5ης Οκτωβρίου 2004, για την τροποποίηση των παραρτημάτων II, III, IV και V της οδηγίας 2000/29/ΕΚ του Συμβουλίου περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (2).
(2)
Εκτός από τα μέτρα που εγκρίθηκαν βάσει του προαναφερόμενου διεθνούς προτύπου, η οδηγία 2004/102/ΕΚ προβλέπει την υποχρέωση ότι οι εισαγόμενες ξύλινες συσκευασίες πρέπει να έχουν παραχθεί από αποφλοιωμένη στρογγυλή ξυλεία. Το προαναφερόμενο πρότυπο όριζε ότι αυτό είναι προαιρετικό και υποκείμενο σε τεχνική αιτιολόγηση. Η εφαρμογή της εν λόγω απαίτησης αναβλήθηκε έως την 1η Μαρτίου 2006 βάσει της οδηγίας 2005/15/ΕΚ του Συμβουλίου, της 28ης Φεβρουαρίου 2005, για την τροποποίηση του παραρτήματος ΙV της οδηγίας 2000/29/ΕΚ περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (3).
(3)
Η Κοινότητα ζήτησε να αναθεωρηθεί σε διεθνές επίπεδο το προαναφερόμενο διεθνές πρότυπο αριθ. 15 ώστε να συμπεριληφθεί η απαίτηση που ανταποκρίνεται στην ανησυχία της Κοινότητας για παρουσία φλοιού σε τέτοιου είδους ξύλινες συσκευασίες στο διεθνές εμπόριο.
(4)
Ενώ έχει δρομολογηθεί η διαδικασία για την αναθεώρηση του προτύπου και καθώς αναμένονται τα αποτελέσματα της εν λόγω αναθεώρησης, πρέπει να αναβληθεί προσωρινά η εφαρμογή της κοινοτικής απαίτησης για την παραγωγή ξύλινων συσκευασιών που εισάγονται από τρίτες χώρες από αποφλοιωμένο στρογγυλευμένο ξύλο.
(5)
Συνεπώς, η οδηγία 2000/29/ΕΚ πρέπει να τροποποιηθεί ανάλογα.
(6)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 2000/29/ΕΚ τροποποιείται ως εξής:
1)
Στο παράρτημα IV μέρος A κεφάλαιο I σημείο 2, η τελευταία παράγραφος στο τέλος της δεξιάς στήλης αντικαθίσταται από το ακόλουθο κείμενο:
«Η πρώτη περίπτωση, βάσει της οποίας οι ξύλινες συσκευασίες πρέπει να έχουν παραχθεί από αποφλοιωμένη στρογγυλή ξυλεία, εφαρμόζεται από την 1η Ιανουαρίου 2009. Η παρούσα παράγραφος αναθεωρείται πριν από την 1η Σεπτεμβρίου 2007.»
2)
Στο παράρτημα IV μέρος A κεφάλαιο I σημείο 8, η τελευταία παράγραφος στο τέλος της δεξιάς στήλης αντικαθίσταται από το ακόλουθο κείμενο:
«Η πρώτη σειρά του στοιχείου α), βάσει της οποίας οι ξύλινες συσκευασίες πρέπει να έχουν παραχθεί από αποφλοιωμένη στρογγυλή ξυλεία, εφαρμόζεται από την 1η Ιανουαρίου 2009. Η παρούσα παράγραφος αναθεωρείται πριν από την 1η Σεπτεμβρίου 2007.»
Άρθρο 2
1. Τα κράτη μέλη θεσπίζουν τις νομοθετικές, κανονιστικές και διοικητικές διατάξεις που απαιτούνται για να συμμορφωθούν με την παρούσα οδηγία το αργότερο έως τις 28 Φεβρουαρίου 2006.
Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 6 Φεβρουαρίου 2006.

Labels: 1
5
7
3
6